
	Audito ataskaita

	dėl všį Birštono pirminės sveikatos priežiūros centro finansinių  ataskaitų rinkinio  ir veiklos ataskaitos už 2010 metus

	


2011 m. kovo 28 d. Nr. 3-9
                                                              Įžanginė dalis

           Birštono savivaldybės Kontrolės ir audito tarnybos kontrolierė Zita Pranckevičienė, vadovaudamasi Vietos savivaldos įstatymu bei vykdydama Birštono savivaldybės tarybos 2010-04-23 d. sprendimą Nr.TS-61 ir tarnybos 2011 metų veiklos planą, atliko VŠĮ Birštono sveikatos priežiūros centro (toliau Įstaiga) 2010 metų finansinių ataskaitų rinkinio t. y. finansinės būklės ataskaitos (įstaigos turtas, nuosavas kapitalas, finansavimas ir įsipareigojimai) bei susijusių, 2010 metų veiklos rezultatų ataskaitos (per ataskaitinį laikotarpį suteiktos paslaugos, pajamos, sąnaudos, kompensuotos sąnaudos ir veiklos rezultatas) grynojo turto pokyčių ataskaitos, pinigų srautų ataskaitos ir aiškinamojo rašto (finansinių ataskaitų straipsnių išsamesnė analizė, informacija ir paaiškinimai susiję su įstaigos veikla) auditą. Auditas apėmė Įstaigos veiklos laikotarpį nuo 2010-01-01 iki 2010-12-31.
            Audito tikslas patikrinti Įstaigos 2010 metų finansinių  ataskaitų rinkinį ir pareikšti nepriklausomą nuomonę ar Įstaigos metinio finansinių  ataskaitų rinkinio duomenys visais reikšmingais atžvilgiais atitinka pripažintus apskaitos principus ir  Įstaigos įstatus bei apskaitos politiką ir, kad finansinės ataskaitos tikrai ir teisingai atspindi Įstaigos turtą ir įsipareigojimus bei finansinę būklę ir rezultatus; įvertinti, ar Įstaigos finansinės ataskaitos parengtos pagal Lietuvos respublikoje galiojančius teisės aktus, reglamentuojančius buhalterinę apskaitą ir finansinių ataskaitų sudarymą, taip pat kitus teisės aktus.
            Už Įstaigos finansinių ataskaitų rinkinio turinį, jo sudarymą ir pateikimą laiku yra atsakinga Įstaigos vadovybė. Kontrolierės pareiga, remiantis atliktu auditu, pareikšti nepriklausomą nuomonę apie šias finansines ataskaitas.

              Ryšium su metinių ataskaitų rinkinio auditu Įstaigos vadovybė patvirtino, kad reikšmingų įvykių, neatspindėtų finansinėse ataskaitose, kurie galėtų turėti įtakos 2010 metų finansiniams rezultatams, nuo finansinių metų pabaigos iki finansinės atskaitomybės sudarymo datos neįvyko.
               Šioje audito ataskaitoje yra pateikti tik tie reikšmingi dalykai, kurie pastebėti audito metu ir aptarti audito metu Įstaigos valdymui ar priežiūrai svarbūs dalykai, o nepriklausoma nuomonė apie finansines ataskaitas pareikšta audito išvadoje.

                                                 Audito subjektas ir objektas
                Audito subjektas – VŠĮ Birštono pirminės sveikatos priežiūros centras.

                Audito objektas –Įstaigos 2010 metų finansinių ataskaitų rinkinio ir veiklos ataskaitos vertinimas.

                Įstaigos adresas – Jaunimo g. 8, Birštonas, įmonės kodas 152834737, telefonas 67019, steigėjas Birštono savivaldybės taryba.

                  Įstaiga savo  veiklą vykdo vadovaudamasis Lietuvos Respublikos Viešųjų įstaigų įstatymu, kitais teisės aktais ir Įstaigos įstatais, kuriuos tvirtina Birštono savivaldybės taryba. Įstaiga yra Lietuvos sveikatos sistemos asmens sveikatos priežiūros įstaiga, teikianti kvalifikuotas ambulatorines asmens sveikatos priežiūros paslaugas miesto ir kaimo gyventojams, taip pat ir pagal pacientų iškvietimus jų namuose. Pagrindinis Įstaigos veiklos tikslas – gerinti gyventojų sveikatą, siekiant mažinti sergamumą ir mirtingumą, teikti kokybiškas medicinines paslaugas.
                 Įstaigos valdymo organai yra visuotinis susirinkimas ir administracija. Įstaigos veiklą organizuoja ir vykdo administracija. Ataskaitiniu laikotarpiu Įstaigai vadovavo iki 2010-02-28 d. laikinai atliekanti vyriausiojo gydytojo funkcijas, bendrosios praktikos gydytoja Margarita Narakienė, nuo 2010-03-01 d. iki 2010-08-15 d. laikinai atliekanti vyriausiojo gydytojo funkcijas, bendrosios praktikos gydytoja Gražina Stumbrienė, nuo 2010-08-16 d. vyriausioji gydytoja Daiva Citvarienė, vyr. finansininke dirbo Nina Jakučionienė.
                                                                   Audito apimtis
             Tikrinimas buvo atliktas vadovaujantis audito standartais bei kitais teisės aktais, reglamentuojančiais audito atlikimą Lietuvos Respublikoje. Patikrinimas buvo atliekamas dokumentinės kontrolės metodu ištisiniu būdu. Audito metu buvo naudotos analitinės ir sintetinės procedūros : tikrinimas, skaičiavimas, stebėjimas, apklausa, patvirtinimas ir kitos procedūros. Tikrinimo procedūros daugiausia buvo nukreiptos į tas sritis metinėse ataskaitose, kuriose buvo pareikalauta daugiausia lėšų ir kurios yra svarbiausios Įstaigos valdymui.
              Auditas buvo planuojamas ir atliekamas taip, kad suteiktų galimybę išanalizuoti Įstaigos veiklą siekiant gauti audito tikslams reikalingų įrodymų. Susipažinta su Įstaigos veikla, organizacine struktūra, nustatyta svarbiausios audito sritys.
             Audito metu buvo peržiūrėta ir įvertinta Įstaigos buhalterinės apskaitos sistema. Įstaigos apskaitos sistemos ir vidaus kontrolės patikrinimas buvo atliktas apsiribojant tik tais būtiniausiais aspektais, kurie buvo reikalingi pareikšti nuomonę. Negalima tikėtis, kad auditas atskleis visus buhalterinės apskaitos trūkumus ir vidaus kontrolės sistemoje galinčias pasitaikyti silpnąsias vietas. Tikrinimo metu buvo peržiūrėta metinių ataskaitų parengimo procedūros bei dokumentai, patvirtinantys informaciją ir sumas, pateiktas metinėse ataskaitose, kad galima būtų įsitikinti turto nuosavybe, buvimu ir įvertinimu. Buvo įvertinti naudojami apskaitos principai bei vadovybės padaryti įvertinimai, nustatyta, ar Įstaigos įsiskolinimai ir kiti įsipareigojimai, apie kuriuos buvo žinoma, yra tinkamai atspindėti metinėse ataskaitose, įskaitant išlaidų, bei kitų nebalansinių įsipareigojimų pateikimą.
              Peržiūrėta balanso straipsnių analitinė ir sintetinė apskaita, patikrinta pajamų ir sąnaudų pripažinimo tvarka apskaitoje, ištirtos ūkinės operacijos nuo atsargų įsigijimo iki jų nurašymo bei veiklos sąnaudų apskaita. Įsitikinta, ar visi įrašai, susiję su 2010 metų Įstaigos veikla, yra apskaityti metinėse finansinėse ataskaitose. 

              Patikrinta ir įvertinta 2010 metų finansinės ataskaitos, kuriose nurodytas veiklos rezultatas 10049 Lt perviršis (2009 metais-55773), ankstesnių metų perviršis-289187 Lt, susumavus 2010 metų perviršį su ankstesnių metų gaunamas bendras 299236 Lt perviršis, įstaigos turtas 2010-12-31 d. likutine verte yra 391862 Lt,  įsipareigojimai-25853 Lt, finansavimas 66773 Lt.
                                                Finansinės atskaitomybės tikrinimo rezultatai
               Įstaigos finansinių ataskaitų rinkinys yra parengtas pagal galiojančius apskaitos principus, vadovaujantis Lietuvos Respublikos buhalterinės apskaitos įstatymu, Lietuvos Respublikos viešojo sektoriaus atskaitomybės įstatymu, Viešojo sektoriaus apskaitos ir finansinės atskaitomybės standartais, Įstaigos parengta ir 2009-12-21 d. vadovo įsakymu Nr 63 patvirtinta apskaitos politika ir sąskaitų planu bei kitais teisės aktais reglamentuojančiais viešųjų įstaigų veiklą, buhalterinės apskaitos vedimą ir finansinių ataskaitų rinkinio sudarymą. Įstaigos ūkiniai finansiniai metai sutampa su kalendoriniais metais. 

             Įstaigoje finansinė apskaita nuo 2010-01-01 d. pagal Lietuvos Respublikos viešojo sektoriaus atskaitomybės įstatymo ir kitų teisės aktų reikalavimus turėjo būti tvarkoma pagal Viešojo sektoriaus apskaitos ir finansinės atskaitomybės standartus. Nors įstaiga 2009-12-21 d. pagal VSAFAS reikalavimus pasirengė ir pasitvirtino apskaitos politiką ir Sąskaitų planą, bet finansinė apskaita nebuvo tvarkoma pagal šiuos standartus, neatlikta likučių perkėlimas ir t.t. (Šis darbas daromas nuo 2011 metų).  
            Įstaigos buhalterinė apskaita vedama „word eksel“ pagalba, nors yra visos galimybės ją kompiuterizuoti, ir palengvinti apskaitos tvarkymą.
             Tikrinimas buvo paremtas užfiksuotų ūkinių operacijų pirminiuose dokumentuose atitikimu sudarytų registrų duomenims bei iš jų sudarytoms finansinėms ataskaitoms. Ataskaitų rinkinyje nepateikiama detalių finansinių pozicijų iššifravimų, nes tai yra atlikta Įstaigos aiškinamąjame rašte prie metinio finansinių ataskaitų rinkinio.

              Peržiūrėta banko ir kasos dokumentai, turtas, įsipareigojimai, mokėtinos sumos ir kiti pirminiai dokumentai, jų atspindėjimas registruose – orderiuose ir Didžiojoje knygoje. Pinigų srautų judėjimas daugiausia vykdomas per banką, per kasą išduodami gryni pinigai kuro išlaidoms, į kasą įnešami pinigai už suteiktas paslaugas, už plombines medžiagas, už tyrimų atlikimą, už prirašymo dokumentų sutvarkymą ir kt.
              Ilgalaikis turtas.
              Ilgalaikio turto apskaita Įstaigoje vykdoma prisilaikant norminių teisės aktų reikalavimų. Įstaigoje pagal esamą apskaitos politiką visas ilgalaikį turtas apskaitomas įsigijimo verte, atėmus sukauptą nusidėvėjimą,  pagal grupes. Ilgalaikiam  turtui priskiriamas turtas, kurio minimali vertė yra 1000 Lt. Šį turtą sudaro Įstaigos nuosavas ilgalaikis turtas, iš biudžeto lėšų įsigytas turtas ir paramos būdu gautas ilgalaikis turtas , viso ilgalaikio turto įsigijimo vertė yra 271648 Lt atėmus sukauptą nusidėvėjimą-1900764 Lt ilgalaikio turto likutinė vertė 2010-12-31 d. yra 80885  Lt, ilgalaikis ir trumpalaikis turtas gautas pagal panaudą iš Birštono savivaldybės (pastatai-1353086 Lt, medicininė įranga-57339 Lt) ir LR Sveikatos apsaugos ministerijos (medicininė įranga-5227 Lt) yra apskaitomas užbalansinėje sąskaitoje. Įstaiga turi visiškai nudėvėto ilgalaikio turto, kurio įsigijimo vertė yra 35957 Lt ir kuris naudojamas įstaigos  veikloje. Per 2010 metus Įstaiga įsigijo ilgalaikio turto už 17622  Lt. iš jo savivaldybės biudžeto lėšomis kompiuterį už 3054 Lt. 

            Įstaigoje nuo 2010-01-01 d. neteisingai buvo skaičiuojamas ilgalaikio turto nusidėvėjimas, kadangi  buvo taikomi negaliojantys ilgalaikio turto nusidėvėjimo normatyvai.  Įstaiga  nuo 2010-01-01 d. skaičiuojant ilgalaikio turto nusidėvėjimą turėjo  vadovautis Lietuvos Respublikos sveikatos apsaugos ministro 2009-10-01 d. įsakymu Nr.V-831 „Dėl ilgalaikio turto nusidėvėjimo (amortizacijos) ekonominių normatyvų sveikatos priežiūros viešojo sektoriaus subjektams patvirtinimo“, patvirtintais normatyvais.    
                Trumpalaikis turtas.
                 Peržiūrėjus balanso trumpalaikio turto straipsnius nustatyta, kad Įstaigoje trupalaikio turto yra už 310977 Lt, jį sudaro 20640 Lt atsargos, 3988 Lt išankstiniai apmokėjimai, 63185 Lt pirkėjų įsiskolinimas (iš jo Kauno teritorinė ligonių kasa-57692  Lt), 5493 Lt kitos gautinos sumos ir  223164 Lt pinigų likutis bankų sąskaitose. Išanalizavus pirminius dokumentus galima teigti, kad atsargos, gautinos sumos ir išankstiniai įsipareigojimai yra atspindėta teisingomis vertėmis, realios. Apskaityti pinigų likučiai bankų sąskaitose atitiko pateiktus bankų išrašus iš sąskaitų.Buhalterinė pinigų apskaita Įstaigoje buvo vedama prisilaikant teisės aktais nustatytos tvarkos. Nukrypimų šioje srityje nepastebėta.
                  Įstaigoje viso turto inventorizacija 2010 metais atlikta vadovaujantis 2010-08-19 d. vadovo įsakymu Nr. 48. Inventorizacija atlikta 2010-08-31d. būklei, medicinos punktuose 2010-09-08 d.

                 Įstaiga pasirengė ir vadovo 2010-09-01 d. įsakymu Nr.51 patvirtino Supaprastintų viešųjų pirkimų taisykles.
                 Tačiau Įstaigoje atliekant prekių ir paslaugų pirkimus, nėra dokumentų įrodančių pasirinkto pirkimo būdo pagrindimą (nepildoma pirkimo apklausos pažyma arba pirkimų žurnalas). Atliekant visus pirkimus turi būti laikomasi pagrindinių Viešųjų pirkimų įstatymo reikalavimų vykdymo t.y. 3 str. 1 punkto reikalavimų, kuriame nurodyta, kad perkančioji organizacija turi užtikrinti, kad atliekant pirkimo procedūras ir nustatant laimėtoją būtų laikomasi lygiateisiškumo, nediskriminavimo, abipusio pripažinimo, proporcingumo ir skaidrumo principų; 4 str. 1,1, reikalavimo, kad perkančioji organizacija yra kiekviena valstybės ir savivaldybės institucija ir 85 str. 4 punkto reikalavimo, kad perkančioji organizacija turi turėti dokumentus pagrindžiančius jos priimtų sprendimų atitiktį šio įstatymo reikalavivams tai yra,kad visi pirkimai privalomai turi turėti dokumentus įrodančius pasirinkto pirkimo būdą t.y. arba užpildytą pirkimo apklausos pažymą arba pirkimo žurnalą (užpildytą pagal Viešųjų pirkimų pavyzdinių taisyklių 179 str. rekomendacijas. 
                Finansavimas.
               Įstaiga yra finansuojama iš PSDF ir Birštono savivaldybės biudžeto lėšų. Gautas finansavimas tiek tikslinis tiek iš steigėjo yra apskaitomas kaupimo principu. Finansinės būklės ataskaitoje parodyta nepanaudota dotacijos dalis metų pabaigoje-66773 Lt (iš PSDF, savivaldybės lėšų, paramos lėšų pirktas turtas atėmus nusidėvėjimą). Apskaitos registruose kaupiama informacija pagal dotacijos ir paramos davėjus, taip pat pagal atskirus projektų išlaidų kompensavimo straipsnius. Per 2010 metus centras gavo iš Birštono savivaldybės biudžeto 58054 Lt lėšų daliniam paslaugų finansavimui iš jo 3054 Lt ilgalaikio turto įsigijimui (pirktas kompiuteris). Iš PSDF gavo 12600 Lt sveikatos priežiūros mokyklose finansavimui.
              Mokėtinos sumos.
             Įstaiga ilgalaikių įsiskolinimų 2010 metų pabaigoje neturėjo. Trumpalaikės skolos 25853 Lt yra už einamą mėnesį iš jų skolos tiekėjams - 11325 Lt ir ligonių kasų užskaita socialiniam draudimui-13469 Lt. Skolų padengimo pinigais rodiklis Įstaigoje yra labai geras, kadangi pinigų likutis bankų sąskaitose 223164 Lt  viršija skolas 8,63 karto.
              Gautinos sumos.

              Per vienerius metus gautinas sumos Įstaigoje sudaro 63185 Lt iš jų TLK skola-57692 Lt ir 5493 Lt kitos gautinos sumos.

              Metinių ataskaitų rinkinio patikrinimas buvo planuojamas taip, kad atitiktų finansinės apskaitos nuostatas ir jo tikslas nebuvo mokestinių pajamų apskaičiavimas arba patikrinimas. Patikrinimo metu buvo peržiūrėta mokesčių skaičiavimas ir iš esmės įsitikinta, kad Įstaiga laikosi galiojančių mokesčių įstatymų nuostatų, nebuvo nustatyta reikšmingų mokesčių apskaičiavimo nukrypimų, dėl, kurių  būtų reikėję daryti kooregavimus finansinėje atskaitomybėje.
              Veiklos rezultatai.
              Veiklos rezultatų ataskaitoje Įstaiga parodė visas gautas ir uždirbtas per ataskaitinį ir praėjusį ataskaitinį laikotarpį pajamas ir sąnaudas, patirtas šias pajamas uždirbant, kompensuotas sąnaudas ir veiklos rezultatus. Įstaigoje pajamos apskaitomos vadovaujantis kaupimo principu, pajamos apskaitoje pripažįstamos ir registruojamos tada, kai jos uždirbamos, neatsižvelgiant į pinigų gavimą. Įstaigos pajamas sudarė suteiktos paslaugos ir parduotos prekės apmokamos iš Kauno TLK už pirminės sveikatos priežiūros paslaugas-622509 Lt (2009 m.-631537 Lt), kitų juridinių ir fizinių asmenų -71307 Lt (2009 m.-76550 Lt), kitos pajamos -43306 Lt iš jų-41238 Lt gauta iš Prienų PSPC už prisirašiusius Birštono savivaldybės kaimo gyventojus. Iš viso -737122 Lt (2009 m.-755050 Lt) pajamų. Lyginant su 2009 metais pajamos 17928 Lt arba 2,37 proc. sumažėjo.
               Per 2010 metus Įstaiga patyrė 825840 Lt sąnaudų (4258 Lt arba 0,5 proc. mažiau negu 2009 metais). Didžiausią veiklos sąnaudų dalį-630962 Lt arba 76,4 proc. sudarė darbo užmokesčio socialinio draudimo sąnaudos, lyginant su 2009 metais šios sąnaudos padidėjo 127190 Lt arba 4,3 proc., pagrindinė padidėjimo priežastis išmokėtos išeitininės kompensacijos. Komunalinių paslaugų, ryšių sąnaudos-65983 Lt, sunaudotų ir parduotų atsargų savikaina-44995 Lt, kitos sąnaudos– 37591 Lt, kitų paslaugų-14887 Lt, ilgalaikio turto nusidėvėjimas-23801 Lt ir kt. Įstaigos 2010 metų veiklos rezultatas  yra 10049 Lt perviršis. Pagal veiklos rezultatų analizę Įstaigos 2010 metų finansiniai rezultatai lyginant su 2009 metais žymiai  nekito. Įstaiga kaip ir ankstesniais metais yra priklausoma nuo PSDF biudžeto, dalis Įstaigos patirtų sąnaudų buvo finansuota iš Birštono savivaldybės biudžeto.
              2010 metais Įstaigoje dirbo 22 darbuotojai iš jų 4 antraeilėse pareigose. Vidutinis mėnesinis darbo užmokestis ataskaitinio laikotarpio pradžioje buvo 1677 Lt, pabaigoje –1531 Lt. 

               Darduotojai dirbantys antraeilėse pareigose nėra pateikę pažymų iš pirmaeilių darboviečių apie darbo laiką pirmaeilėse pareigose, šiems darbuotojams 2010 m. Įstaigoje nebvo sudaryta darbo grafikų, 2011 metais grafikas nesudarytas dviems 00000000antraeilėse pareigose dirbančiam darbuotojui. 
           Įstaigoje, neatitinkant VSAFA standartų reikalavimų nėra priskaitytas ir finansinių ataskaitų rinkinyje neatvaizduotas atostogų rezervas, todėl šio rezervo lėšomis yra sumažinta įstaigos sąnaudos ir padidintas perviršis.
             Nustatyta, kad neatitinkant Darbo kodekso nuostatų Įstaigoje kasmetinėmis atostogomis yra nepasinaudojusi vyr. buhalterė už šešis kalendorinius metus.
            Apskaitos politika ir vidaus kontrolė

            Pagal teisės aktų reikalavimus Įstaigos vadovybė yra atsakinga už tinkamos apskaitos politikos parinkimą ir taikymą, taip pat už tinkamos vidaus kontrolės sukūrimą ir jos įdiegimą ir palaikymą, kurios yra svarbios tam, kad finansinių  ataskaitų rinkinys būtų parengtas ir teisingai pateiktas be reikšmingų informacijos iškraipymų.
                Siekiant užtikrinti, kad Įstaigos finansinė būklė, jos turtas, nuosavybė ir skolos, taip pat uždirbtos pajamos ir patirtos sąnaudos butų tiksliai ir teisingai atspindėtos finansinėse ataskaitose, įstaiga turi pasitvirtinusi apskaitos politiką ir sąskaitų planą. 

             Įstaiga neturi parengusi ir patvirtinusi Įstaigos veiklos strategijos. Taip pat nėra parengta ir su steigėju suderinta įstaigos struktūra. Įstaigoje nėra parengta ir patvirtinta Įstaigos vidaus tvarkos taisyklių, kurios turi būti viešos, nėra parengta ir patvirtina darbuotojų pareiginių nuostatų, kuriuose būtų numatyta darbuotojų teisės pareigos ir atsakomybė ir su kuriais supažindinti darbuotojai. 
            Vidaus kontrolės tikrinimo metu nustatyta, kad Įstaigoje nėra sukurta procedūrų, kurios užtikrintų tinkamą vidaus kontrolės sukūrimą ir jos veikimą. 

             Vertinant vidaus kontrolės aplinką nepastebėta jokių neigiamų aspektų kad dėl galimų vidaus kontrolės sistemos trūkumų, kurie būtų galėję sukelti abejonę pateikto finansinių  ataskaitų rinkinio patikimumu.
            Patikrinta pateikta Įstaigos veiklos ataskaita už 2010 metus. Patikrinimo tikslas įsitikinti, ar veiklos ataskaitoje pateikti duomenys atitinka įstaigos finansinio ataskaitų rinkinio pateiktiems duomenims. Patikrinimo metu nustatyta, kad duomenys pateikti Įstaigos veiklos ataskaitoje atitinka su duomenimis atvaizduotais metinėse finansionėse ataskaitose.
Kontrolierė                                                                                              Zita Pranckevičienė

